Sol-Tech bly op voorgrond van tegnologiewêreld - Solidariteit WêreldSolidariteit Wêreld
Tuis › Nuuskantoor › Sol-Tech bly op voorgrond van tegnologiewêreld
Sol-Tech bly op voorgrond van tegnologiewêreld
Sol-Tech het reeds die afgelope 10 jaar geweldig opslae met betrekking tot ambagsopleiding in Suid-Afrika gemaak. Daar is geen twyfel nie dat hierdie beroepsopleidingskollege groot sukses in die ambagswêreld bereik deur 'n uitnemende instelling te wees wat gehalte-opleiding aanbied.
Die tipe suksesse wat Sol-Tech oor die afgelope dekade behaal het, is nie oornag bewerkstellig nie en verg baie beplanning en uiters harde werk.
Omdat Sol-Tech se opleiding en toerusting van die hoogstaande gehalte is, word die studente met waardevolle kennis en vaardighede toegerus en daarom is talle maatskappye gretig om studente wat by Sol-Tech studeer het, in diens te neem. Weens die gehalte-opleiding wat Sol-Tech studente ontvang, is dit vanselfsprekend dat 94,7% van Sol-Tech-studente werk het wanneer hulle die arbeidsmark betree. Hierdie sukses is die gevolg van 'n deurwinterde resep.
Ons leef in 'n snelveranderende wêreld waarin gister se wetenskapsfiksie vandag se werklikheid word en daarom is dit belangrik vir 'n tegniese kollege om in die opleidingsektor innoverend te bly.
Sol-Tech is voortdurend besig om die nuutste tegnologiese toerusting wat in die bedryf gebruik word, aan te skaf en in gebruik te neem sodat studente reeds tydens hul opleiding aan hierdie tipe toerusting blootgestel word. Vanjaar het Sol-Tech hul eerste 3D-drukkers aangeskaf en die toekoms lyk nou blinker as ooit te vore.
Die bruikbare tegnologie van die 3D-drukker kan die lewe vir mense heelwat makliker maak en mag dalk net menige vakman se regterhand word. Mediese toerusting, biotegnologie, selfone, battery, vliegtuie,en ruimtetuie is slegs enkele van die voorwerpe wat reeds deur hierdie tegnologie geskep kan word. Tans is dit 'n $5 biljoen-bedryf en daar word voorspel dat dit binne die volgende 10 tot 15 jaar tot 'n $105 biljoen-bedryf gaan groei.
Paul van Deventer, besturende direkteur van Sol-Tech, is opgewonde oor wat nog vir Sol-Tech voorlê: "Die plan vorentoe is om die kursusse só aan te pas om studente in die gebruik van hierdie 3D-drukkers op te lei. Alhoewel dit nie 'n vereiste in die kurrikulum is nie, wys dit net hoe die kwaliteit opleiding wat Sol-Tech ontvang op wêreldstandaard met tegnologie is."
Volgens Philip Minnaar, hoof van Sol-Tech, is dit belangrik om deurgaans voor te bly met die nuutste tegnologiese toerusting sodat Sol-Tech-studente die beste moontlike opleiding kry om hulle indiensneembaarheid te verseker.
Sol-Tech beplan nie net om in die nabye toekoms 'n eie groter kampus te bou wat die kollege in staat sal stel om meer en beter toerusting te huisves nie, maar ook om met bykomende kursusse die aanbod uit te brei en opleiding in ander skaars vaardighede ook aan te bied.
Volgens Van Deventer sal Sol-Tech altyd bly fokus op sy ambagsopleiding, maar die droom vir Sol-Tech hierdie jaar is om opleiding selfs verder na ander moontlikhede uit te brei. Die toekoms vir Sol-Tech is opwindend met oneindige moontlikhede.